**PREDKLADACIA SPRÁVA**

Ministerstvo pôdohospodárstva a rozvoja vidieka Slovenskej republiky predkladá návrh nariadenia vlády Slovenskej republiky, ktorým sa mení a dopĺňa nariadenia vlády Slovenskej republiky č. 58/2007 Z. z., ktorým sa ustanovujú požiadavky na uvádzanie osiva zelenín na trh v znení neskorších predpisov (ďalej len „návrh nariadenia vlády“) z dôvodu potreby prebratia vykonávacej smernice Komisie (EÚ) 2019/990 zo 17. júna 2019, ktorou sa mení zoznam rodov a druhov uvedený v článku 2 ods. 1 písm. b) smernice Rady 2002/55/ES, v prílohe II k smernici Rady 2008/72/ES a v prílohe k smernici Komisie 93/61/EHS (ďalej len „vykonávacia smernica“).

Návrhom nariadenia vlády sa v prílohách č. 2 a 3 preberá článok 1 vykonávacej smernice v rozsahu časti A druhého a tretieho bodu jej prílohy. V uvedených častiach prílohy k vykonávacej smernici sa vykonávajú zmeny v prílohách II a III k smernici Rady 2002/55/ES z 13. júna 2002 o obchodovaní s osivom zelenín v platnom znení. Zmeny sa týkajú názvoslovia rodov a druhov zeleniny vrátane rozlíšenia, či pri daných druhoch sa majú uvádzať všetky odrody alebo len určité skupiny odrôd.

Návrh nariadenia vlády nebude predmetom vnútrokomunitárneho pripomienkového konania.

Dátum nadobudnutia účinnosti návrhu nariadenia vlády sa v súlade s termínom určeným na prebratie vykonávacej smernice do právneho poriadku Slovenskej republiky navrhuje 1. júl 2020.